Spitalul Clinic Republican "Timofei Moșneaga" și Institutul de Medicină Urgentă au primit un lot de echipamente medicale performante în valoare de peste 555.000 de euro. Echipamentele au fost cumpărate cu sprijinul Guvernului Japoniei, prin intermediul Agenției Japoneze de Cooperare Internațională.
La Spitalul Clinic Republican "Timofei Moșneaga" au fost livrate astăzi opt mese de operație moderne și 13 brancarde mobile. Pentru Institutul de Medicină Urgentă, lotul donat include cinci defibrilatoare și 16 brancarde mobile.
"Cu cât echipamentul medical este mai contemporan, cu atât acesta oferă mult mai multe module și posibilități de monitorizare a pacientului. Urmează să mai primim mașini pentru dializă. Vom schimba toate echipamentele învechite cu cele noi, care vor asigura toate platformele de dializă pentru pacienții acuți și pentru pacienții aflați în Terapii Intensive. Totodată, vom beneficia și de mașină pentru circulația extracorporeală, pentru serviciul de cardiochirurgie", a declarat la ceremonia de recepționare a echipamentelor medicale directorul SCR "Timofei Moșneaga", Andrei Uncuța.
În luna noiembrie 2022, Ministerul Sănătății și Agenția Japoneză de Cooperare Internațională au semnat un Acord de Grant în valoare totală de circa șapte milioane de euro, pentru implementarea Programului de consolidare a sistemului medical.
Cu sprijinul financiar nerambursabil oferit de Guvernul Japoniei vor fi dotate cu dispozitive medicale de ultimă generație cinci instituții medico-sanitare publice din R. Moldova: Spitalul Clinic Republican "Timofei Moșneaga", Institutul de Medicină Urgentă, Institutul Oncologic, Institutul Mamei și Copilului și Spitalul Clinic Municipal "Sfânta Treime".